Halgašová, Jarmila, poslankyňa NR SR (2021-06-29):
Ďakujem veľmi pekne, pán predsedajúci. Pán predsedajúci, vážené panie poslankyne, vážení páni poslanci, mnohí ľudia dnes vybavujú žiadosti elektronicky. Úrady ich neobťažujú zbytočnou administratívou, z pohodlia svojho domova si vedia vybaviť veľa vecí. To však neplatí, pokiaľ ide o reštitúcie či nájom pôdy, ktorú spravuje Slovenský pozemkový fond. Občania musia žiadať o reštitúcie, nájom, predaj pozemkov podávaním písomnej žiadosti ako kedysi. Občan si síce môže vytvoriť žiadosť, ale vytlačenú ju musí ručne podpísať a doručiť poštou alebo do podateľne pozemkového fondu, pretože Slovenskému pozemkovému fondu chýba v rámci funkcionality informačného systému aj podania možnosť elektronického podpisu. Na internete síce nájdete základné informácie, ale konať musíte stále ako v minulom storočí. A tak funguje alebo respektíve nefunguje celý informačný systém pozemkového fondu. Nemusím vám asi vysvetľovať, ako za bývalej vlády dopadol nákup nových komponentov informačného systému. Podozreniami z porušenia zákona o verejnom obstarávaní, žiadna transparentná súťaž, pričom za dva mesiace vyčerpali dvojročné peniaze na rozvoj agendových informačných systémov. Aktuálne prebieha súdny spor. Slovenský pozemkový fond je jedným z tých úradov, o ktorých na verejnosti vôbec nie je počuť. Dozvedeli ste sa o ňom, žiaľ, len vtedy, keď na povrch vyplávala korupčná kauza. Niektorí, ako tu sedíme, ani netušíme, koľko korupčných káuz sa v tejto inštitúcii odohralo, vieme len o tých, ktoré sa podarilo odkryť orgánom činným v trestnom konaní. A Slovenský pozemkový fond je takpovediac štát v štáte. Kontrolovaný radou Slovenského pozemkového fondu, príležitostne Najvyšším kontrolným úradom, Úradom vlády a, samozrejme, kontrolnú právomoc máme aj my poslanci. Pozemkový fond je presne tá inštitúcia, v ktorej sa dlhé roky kšeftuje s pôdou a doteraz nikto tento trend nechcel zastaviť. Len si spomeňme na kšeftovanie s pozemkami vo Veľkom Slavkove, po ktorom musel odstúpiť minister pôdohospodárstva Miroslav Jureňa a námestník fondu Branislav Bríza. To bol rok 2007 a odvtedy sa nič nezmenilo. Aktuálne sme svedkami káuz predchádzajúcej vládnej koalície, kvôli ktorej sú väzobne stíhaní čelní predstavitelia fondu a ich spolupracovníci. O fungovaní dobrej verejnej správy v Slovenskom pozemkovom fonde nemôže byť teda ani reč. Všetkým vyhovovalo tak, ako to je. Keď si zoberiete, že fond doteraz nemá riadny prehľad v žiadostiach, ktoré má v agende, že údaje o žiadostiach sú len orientačné alebo oni jednoducho neevidujú počet uzavretých a vybavených spisov, nájomných zmlúv, nevybavených žiadostí, spisy v riešení či rozpracované zmluvy, povedzte, je to taký chaos v inštitúcii v 21. storočí normálny? Samozrejme, že nie je. A do tohto personálna poddimenzovanosť a vysoká chybovosť zamestnancov. Samozrejme, že toto nikomu predtým neprekážalo, lebo potom by nemohli fungovať 40-percentné úplatky, korupčný systém, v ktorom o vybavovaní žiadosti rozhodovali v právnickej kancelárii na Červeňovej ulici 14 neďaleko odtiaľto. Na netransparentnosť tento týždeň poukázal aj Najvyšší kontrolný úrad, ktorý svoju kontrolu síce ešte neukončil, ale konštatuje, že Slovenský pozemkový fond nemá účinný systém kontroly, ktorý by zabezpečil transparentnosť procesu rozhodovania o pôde. Systém je nastavený netransparentne, prenájom pôdy a jej uplatňovanie, aj uplatňovanie reštitučných nárokov. Dámy, páni, nástupom súčasnej vládnej koalície sa konečne začali v Slovenskom pozemkovom fonde prijímať rozhodnutia, ktoré sa mali začať prijímať už dávno. Som naozaj rada, že správna rada, Správa Slovenského pozemkového fondu nielen pomenúva nedostatky, ale obsahuje aj informácie o prijatých opatreniach, napríklad k zmene organizačnej štruktúry, ktorá má sledovať zvýšenie efektívnosti a ja verím, že aj transparentnosti v tejto inštitúcii. Cesta je však ešte veľmi ďaleká a určite nie ľahká. No už len tým, že nastúpila vláda, ktorá nemá korupčné správanie v DNA, je progresom aj pre Slovenský pozemkový fond. Za najväčšiu chybu považujem, že táto inštitúcia málo komunikuje s verejnosťou o zmenách už prijatých a o tých plánovaných. Pozemkový fond jednoducho nie je inštitúciou, ktorá si môže dovoliť po sérii škandálov s verejnosťou nekomunikovať. Práve naopak. A tým by som chcela aj vyzvať nové vedenie, aby si túto úlohu zobralo za svoje a informovalo o opatreniach na zvýšenie transparentnosti a efektívnosti v rozhodovacej činnosti, o ktorej som práve hovorila. Určite sa budem zaujímať, čo chcú s týmto chaosom urobiť, pretože je už najvyšší čas. Poďakujú sa za to všetci poctiví poľnohospodári, poľovníci a občania, ktorí chcú konečne v tejto krajine poriadok. Ďakujem za pozornosť.